**GUVERNUL ROMÂNIEI**

**HOTĂRÂRE**

**pentru aprobarea criteriilor de selectare și lista sectoarelor de cursuri de apă unde se interzice realizarea de lucrări și activități care pot afecta starea ecologică a apelor**

În temeiul art. 108 din Constituţia României, republicată şi al prevederilor Art. I.3 alineat (2) și (3), din OUG 78/2017, privind modificarea și completarea Legii apelor nr. 107/1996 cu modificările și completările ulterioare

**Guvernul României** adoptă prezenta hotărâre

 **Art. 1.**

În vederea atingerii si menținerii stării ecologice foarte bune și bune a corpurilor de apă, la nivel național se stabilesc criteriile de selectare și lista sectoarelor de cursuri de apă unde se interzice realizarea de lucrări și activități care pot afecta starea ecologică a apelor, precum și criteriile de selectare și lista sectoarelor de cursuri de apă unde se impun restricții de realizare de lucrări și activități.

**Art. 2.**

1. Se aprobă criteriile de stabilire a secțiunilor de referință necesare definirii sectoarelor cursurilor de apă unde este interzisă realizarea de lucrări și activități care pot afecta starea ecologică a apelor.
2. Criteriile menționate în alin. 1 sunt prevăzute în Anexa 1 a prezentei Hotărâri.

**Art. 3.**

(1) Se aprobă lista sectoarelor de cursuri de apă în care este interzisă realizarea de lucrări și activități care pot afecta starea ecologică a apelor, denumite în continuare sectoare de excludere.

(2) Sectoarele de excludere reprezintă sectoarele de cursuri de apă localizate între izvor și secțiunea de referință, definite conform prevederilor Art.2 și prevăzute în Anexa 2.

**Art. 4.**

1. Se aprobă lista sectoarelor de cursuri de apă în care sunt impuse restricții privind realizarea de lucrări și activități care pot afecta starea ecologică a apelor, denumite în continuare sectoare tampon, prevăzute în Anexa 3 a prezentei HG.
2. Sectoarele tampon reprezintă sectoarele cursurilor de apă ce sunt stabilite prin îndeplinirea simultană a următoarelor criterii :
3. Localizare pe corpuri de apă evaluate în stare foarte bună pe baza elementelor biologice.
4. Localizare pe corpuri de apă evaluate în stare foarte bună pe baza elementelor hidromorfologice.
5. Localizare în zonele protejate pentru habitatele și speciile unde apa este un factor important identificate pe baza Siturilor de Importanță Comunitară stabilite conform OUG 57/2007 privind regimul ariilor naturale protejate, conservarea habitatelor naturale a florei și faunei sălbatice, cu modificările și completările ulterioare. .
6. În sectoarele tampon este interzisă realizarea de lucrări și activități care pot afecta starea ecologică a apelor, cu exceptia obiectivelor care vizează asigurarea securității naționale, asigurarea siguranței și sănătății oamenilor și animalelor și prevenirea catastrofelor naturale sau pentru obiectivele destinate cercetării știintifice și bunei administrari a ariei naturale protejate.

**Art. 5.**

Se exceptează de la aplicarea prevederilor prezentei Hotărâri realizarea lucrărilor de întreținere și reparații la obiectivele/construcțiile existente.

**Art. 6.**

În scopul actualizării listelor prevăzute la Art.3 si Art.4 , autoritatea publică centrală din domeniul gospodăririi apelor prin Administrația Națională Apele Române va identifica, după caz, și alte sectoare care vor fi supuse prevederilor prezentei Hotărârii pe baza studiilor de specialitate și/sau prin reactualizarea Planurilor de Management pe Bazine/Spații Hidrografice.